El burjassoter Fernando Bellón presenta la novel·la “La rendición de Lenin” a la Casa de Cultura
2025-07-24

Dijous que ve 23 de gener, la Casa de Cultura de Burjassot obrirà les portes a una nova presentació literària. Dins de la programació de foment de la lectura de les Biblioteques Municipals, el periodista burjassoter Fernando Bellón presentarà la seua novel·la autopublicada, La rendición de Lenin. La portada del llibre i les il·lustracions estan a càrrec de l’artista gràfic Txema Cántropus. La presentació començarà a les 19h.

La rendición de Lenin relata les circumstàncies prèvies a l’obertura del Mur de Berlín al novembre de 1989, mitjançant protagonistes alemanys i espanyols al costat de diversos personatges accessoris, i la seua repercussió en la vida dels protagonistes: Florian Kapellu, un jove periodista de la RDA, patriota del socialisme, encara que conscient dels seus defectes; Oliver, un espanyol de mitjana edat dedicat a fer d’intermediari en el comerç d’objectes preciosos i tecnologia inaccessible a la RDA; Horst Riedel, un alt dirigent de la Stasi, oncle de Florian i Olegario Micó, pare d’Oliver, un copista de quadres antics, resident a Berlín Est des de 1945, que treballa per als museus berlinesos, pare del segon.

L’elecció d’un protagonista espanyol i un altre alemany oriental, en paraules de l’autor, és una metonímia entre persones i estats. Oliver, el mediador comercial, representa l’Espanya dels anys 50 i 60, quan li van portar a Berlín Oriental. En arribar, es troba amb un país que, excepte la cultura, la llengua i el clima, és molt semblant a Espanya, encara arruïnat per una guerra, molt pobre i militaritzat.

Per part seua, Florian Kapellu, el periodista de la RDA, representa la fe en el socialisme real i la seua fidelitat cap a ell, malgrat els signes d’inquietant falsedat que va detectant.

La narració segueix diverses trames a Berlín, Leipzig, Madrid i València que involucren als protagonistes, i s’enllacen entre sí. L’ombra del cartellista i muralista José Renau planeja sobre l’acció, i arriba a intervindre en algunes evocacions del passat, naturalment imaginades per l’autor. Quasi tot el que es compta en la novel·la, inclosa la intriga i el joc d’espies, està inspirada en fets documentats.

Fernando Bellón és periodista, va ser redactor de Canal 9, i enviat especial als Estats Units, a Kuwait, a Sud-àfrica i a Israel. Ha viscut i treballat a Londres, Colònia del Rin i Sydney, realitzant la seua labor en diferents mitjans de comunicació.

Editor de la revista digital Agroicultura-Perinquiets, és autor de la biografia Renau. La abrumadora responsabilidad del arte, editada en 2009 per la Fundació Alfons el Magnànim de la Diputació de València. Fernando és també membre de la Federació d’Associacions de Periodistes d’Espanya (FAPE) i forma part del col·lectiu d’art Cántropus Academy of Arts & Trash.